นาเมริกาวะ

นาเมริกาวะ (Namerikawa-shi) เป็นนครที่ตั้งอยู่ทางตะวันออกของจังหวัดโทยามะ ประเทศญี่ปุ่น มีขนาดพื้นที่ทั้งหมด sqmi มีจำนวนประชากร ณ วันที่ 1 มีนาคม ค.ศ. 2025 ประมาณ 31,579 คน มีความหนาแน่นของประชากร 578 คนต่อตารางกิโลเมตร ชายฝั่งนาเมริกาวะเป็นถิ่นที่อยู่อาศัยของปลาหมึกหิ่งห้อยเรืองแสง (hotaru-ika) อันโด่งดังระดับโลก ซึ่งโผล่ขึ้นมาเป็นปรากฏการณ์ทุกปี ดังนั้น รัฐบาลญี่ปุ่นจึงกำหนดให้น่านน้ำนาเมริกาวะเป็นอนุสรณ์สถานทางธรรมชาติพิเศษ นาเมริกาวะได้รับการยกฐานะเป็นเทศบาลนครเมื่อวันที่ 1 มีนาคม ค.ศ. 1954

**ภูมิศาสตร์**
ภาพถ่ายทางอากาศของพื้นที่รอบ ๆ ใจกลางเมืองนาเมกาวะ ถ่ายเมื่อวันที่ 10 มิถุนายน ค.ศ. 2021
นครนาเมริกาวะตั้งอยู่ในทางตะวันออกเฉียงเหนือของจังหวัดโทยามะ บริเวณดินดอนสามเหลี่ยมปากแม่น้ำฮายัตสึกิ และมีอาณาเขตทางทิศตะวันตกเฉียงเหนือติดกับทะเลญี่ปุ่น (อ่าวโทยามะ) พื้นที่ของเมืองก่อตัวขึ้นบนตะกอนน้ำพารูปพัดระหว่างแม่น้ำฮายัตสึกิกับแม่น้ำคามิอิจิ นครนาเมริกาวะอยู่ห่างจากโตเกียวโดยเครื่องบิน 1 ชั่วโมง (ผ่านท่าอากาศยานโทยามะ) โดยรถไฟ 3 ชั่วโมง โดยรถยนต์ 5 ชั่วโมง และตั้งแต่เดือนมีนาคม ค.ศ. 2015 เป็นต้นมา สามารถเดินทางด้วยรถไฟความเร็วสูงโฮกูริกุชิงกันเซ็งมาลงที่สถานีรถไฟโทยามะได้
นครนาเมริกาวะมีภูมิอากาศแบบอบอุ่นชื้นกึ่งเขตร้อน (การแบ่งเขตภูมิอากาศแบบเคิพเพิน Dfa) มีลักษณะเด่นคือฤดูร้อนที่อบอุ่นและฤดูหนาวที่หนาวเย็นและมีหิมะตกหนัก อุณหภูมิเฉลี่ยทั้งปีในนาเมริกาวะอยู่ที่ 13.9 °C ปริมาณน้ำฝนเฉลี่ยทั้งปีอยู่ที่ 2,317 มิลลิเมตร โดยเดือนกันยายนเป็นเดือนที่มีฝนตกชุกที่สุด อุณหภูมิสูงสุดเฉลี่ยอยู่ในเดือนสิงหาคมอยู่ที่ประมาณ 26.4 °C และต่ำสุดในเดือนมกราคมอยู่ที่ประมาณ 2.6 °C

**เทศบาลข้างเคียง**
 จังหวัดโทยามะ
** นครโทยามะ
** นครอูโอซุ
** เมืองคามิอิจิ

**สถิติประชากร**
ตามข้อมูลสำมะโนประชากรของญี่ปุ่น จำนวนประชากรของนครนาเมริกาวะค่อนข้างคงที่ในช่วง 50 ปีที่ผ่านมา

**ประวัติศาสตร์**
พื้นที่ที่เป็นนครนาเมริกาวะในปัจจุบันเดิมเป็นส่วนหนึ่งของแคว้นโบราณที่ชื่อแคว้นเอ็ตจู ในช่วงยุคเฮอัง พื้นที่ส่วนใหญ่บริเวณนี้เป็นส่วนหนึ่งของโชเอ็งที่อยู่ภายใต้การควบคุมของศาลเจ้ายาซากะในเกียวโต และในช่วงยุคเอโดะ พื้นที่ดังกล่าวเป็นส่วนหนึ่งของดินแดนที่อยู่ภายใต้การควบคุมของตระกูลมาเอดะแห่งแคว้นศักดินาคางะ
เมื่อมีการประกาศใช้ระบบเทศบาลเมื่อวันที่ 1 เมษายน ค.ศ. 1889 ได้มีการจัดตั้งเมืองนาเมริกาวะขึ้นภายในอำเภอนากานีกาวะ จังหวัดโทยามะ ต่อมาวันที่ 1 พฤศจิกายน ค.ศ. 1953 เมืองนาเมริกาวะได้ผนวกหมู่บ้านใกล้เคียงเข้ามาเป็นส่วนหนึ่ง ได้แก่ นากากาซูมิ ฮิงาชิกาซูมิ นิชิกาซูมิ คิตากาซูมิ ฮามากาซูมิ และฮายัตสึกิกาซูมิ และได้รับการยกฐานะเป็นนครเมื่อวันที่ 1 มีนาคม ค.ศ. 1954

**การเมืองการปกครอง**
ศาลาว่าการนครนาเมริกาวะ
นครนาเมริกาวะมีการบริหารรูปแบบนายกเทศมนตรี-สภา โดยมีนายกเทศมนตรีที่มาจากการเลือกตั้งโดยตรง และมีสภานครเป็นฝ่ายนิติบัญญัติระบบสภาเดียวซึ่งประกอบด้วยสมาชิก 15 คน

**เศรษฐกิจ**
ครั้งหนึ่งนาเมริกาวะเคยเป็นเมืองชนบทริมอ่าวโทยามะ ที่ได้พัฒนาขึ้นเป็นเมืองที่พักบนเส้นทางสายโฮกูริกุไกโด จากนั้นได้กลายเป็นเมืองอุตสาหกรรมและศูนย์กลางการค้า และเริ่มพัฒนาเป็นชุมชนที่อยู่อาศัยของผู้ที่เดินทางไปกลับที่ทำงานในนครอูโอซุที่อยู่ใกล้เคียงมากขึ้นเรื่อย ๆ

**การศึกษา**
นครนาเมริกาวะมีโรงเรียนประถม 7 แห่ง และโรงเรียนมัธยมต้น 2 แห่งที่ดำเนินการโดยเทศบาลนครนาเมริกาวะ และมีโรงเรียนมัธยมปลาย 1 แห่งที่ดำเนินการโดยคณะกรรมการการศึกษาจังหวัดโทยามะ

**การขนส่ง**

**รถไฟ**
สถานีรถไฟนาเมริกาวะ- 22px รถไฟไอโนกาเซะโทยามะ
** สถานี: ฮิงาชินาเมริกาวะ – นาเมริกาวะ- 18px รถไฟโทยามะจิโฮ
** สถานี: นากากาซูมิ – นิชิกาซูมิ – นิชินาเมริกาวะ – นากานาเมริกาวะ – นาเมริกาวะ – ฮามากาซูมิ – ฮายัตสึกิกาซูมิ – เอ็ตจูนากามูระ

**ทางหลวง**
 E8- 8

**สถานที่ที่น่าสนใจในท้องถิ่น**
พิพิธภัณฑ์หมึกหิ่งห้อยในนาเมริกาวะ 
พิพิธภัณฑ์หมึกหิ่งห้อยแห่งเดียวในโลกเปิดทำการเมื่อเดือนมีนาคม ค.ศ. 1998 เพื่อส่งเสริมการท่องเที่ยวเชิงนิเวศและการศึกษาเกี่ยวกับหมึกหิ่งห้อย

**เมืองพี่น้อง**
นครนาเมริกาวะมีเมืองพี่น้องหลายแห่ง ได้แก่
*JPN นครโคโมโระ จังหวัดนางาโนะ ตั้งแต่ ค.ศ. 1974
*JPN เมืงโทโยโกโระ ฮกไกโด ตั้งแต่ ค.ศ. 1984
*JPN นครนาซูชิโอบาระ จังหวัดโทจิงิ ตั้งแต่ ค.ศ. 1996
*USA Schaumburg, Illinois รัฐอิลลินอย สหรัฐอเมริกา ตั้งแต่ ค.ศ. 1997

**อ้างอิง**

**แหล่งข้อมูลอื่น**
 เว็บไซต์ทางการของนครนาเมริกาวะ ja

หมวดหมู่:นครในจังหวัดโทยามะ